b'\n_START_ARTICLE_\nFilip Arabec\n_START_SECTION_\nMladost\n_START_PARAGRAPH_\nO Filipovi mladosti in zgodnji politi\xc4\x8dni karieri je zelo malo znanega. Rojen je bil v sedanji \xc5\xa0erbi v Siriji, kak\xc5\xa1nih 90 km jugovzhodno od Damaska, ki je takrat spadala v rimsko provinco Arabijo. Bil je sin Julija Marina, lokalnega rimskega dr\xc5\xbeavljana, ki je bil verjetno vplivna osebnost. _NEWLINE_Ime Filipove matere ni znano, omenjajo pa brata Gaja Julija Priska, ki je bil pod Gordijanom III.  pripadnik njegove pretorijanske garde. Filip se je leta 234 poro\xc4\x8dil s h\xc4\x8derko rimskega guvernerja Marcijo Otacilijo Severino. Z njo je imel tri otroke, med njimi sina Marka Julja Filipa Severja, rojenega leta 238, ki je kasneje postal njegov cezar Filip II.. H\xc4\x8derka Julija Severina je poznana samo s kovancev, ker je anti\xc4\x8dni rimski pisni viri sploh ne omenjajo. Leta 247 se mu je rodil \xc5\xa1e sin Kvint Filip Sever.\n_START_SECTION_\nVladanje\n_START_PARAGRAPH_\nFilip je za utrditev svojega polo\xc5\xbeaja  vlo\xc5\xbeil veliko truda v ohranjanje dobrih odnosov s senatom in \xc5\xbee na  za\xc4\x8detku svojega vladanja potrdil stare rimske vrline in obi\xc4\x8daje. Na hitro je odobril ob\xc5\xa1iren program gradenj v svojem rodnem  mestu, ga preimenoval v Filipopolis in mu podelil status mesta. Mesto je posejal s svojimi kipi in kipi svojih dru\xc5\xbeinskih \xc4\x8dlanov. Zaradi ustanovitve novega mesta, ogromnega davka, ki ga je dolgoval Perzijcem, in donacij za vojsko, ki mu je zagotavljala cesarski polo\xc5\xbeaj, je Filipu obupno primanjkovalo denarja. Neusmiljeno je povi\xc5\xa1al davke in prenehal pla\xc4\x8devati davke germanskim plemenom severno od Donave, ki so bili klju\xc4\x8dnega pomena za ohranjanje miru na mejah. Obe odlo\xc4\x8ditvi sta imeli pomemben vpliv na cesarstvo in njegovo vladavino._NEWLINE_Leta 245 je bil prisiljen zapustiti Rim in oditi na vzhod, da bi utrdil Timesitejeve dose\xc5\xbeke, katere so omajali njegova smrt, Gordijanov poraz in Filipova odlo\xc4\x8ditev, da bo prenehal pla\xc4\x8devati svoje obveznosti.  V Dakijo so vdrli Karpi, pre\xc4\x8dili Donavo in iz Mezije za\xc4\x8deli ogro\xc5\xbeati Balkan. Filip je postavil svoj sede\xc5\xbe v Filipopolisu v Trakiji, potisnil Karpe \xc4\x8dez Donavo nazaj v Dakijo in konec poletja 246 razglasil zmago nad njimi. Zanjo je dobil \xc4\x8dastni naslov Carpicus Maximus. Armenski Arsakidi so medtem prenehali priznavati nadoblast  perzijskega kralja \xc5\xa0apurja I. in leta 245 se je vnovi\xc4\x8d razvnela vojna s Perzijo._NEWLINE_Filip se je avgusta leta 247 kljub temu vrnil v Rim, kjer je potro\xc5\xa1il ogromno denarja za najpomembnej\xc5\xa1i dogodek v njegovi vladavini -  Stoletne igre (Ludi Saeculares), ki so sovpadale s tiso\xc4\x8do obletnico ustanovitve Rima. Aprila 245, se pravi aprila 1000 ab urbe condita, je imel \xc4\x8dast voditi praznovanje ob tiso\xc4\x8dem rojstnem dnevu Rima, ki je bil po izro\xc4\x8dilu ustanovljen 21. aprila 753 pr. n. \xc5\xa1t.. Sodobne raziskave ka\xc5\xbeejo, da so bile proslave veli\xc4\x8dastne in so se dogajale po celem mestu. V koloseju so pripravili rimski triumf, ki je bil prvotno namenjene zmagi Gordijana III. nad Perzijci, v katerih je bilo ubitih ve\xc4\x8d kot tiso\xc4\x8d gladiatorjev in ve\xc4\x8d sto eksoti\xc4\x8dnih \xc5\xbeivali, med njimi povodnimi konji, leopardi, levi, \xc5\xbeirafe in en nosorog. Dogodek so ovekove\xc4\x8dili tudi v knji\xc5\xbenih delih, med njimi s Tiso\xc4\x8dletno zgodovino Azina Kvadrata, ki je bila napisana posebej za ta dogodek. Filip je svojega sina povi\xc5\xa1al v socesarja.\n_START_SECTION_\nPadec\n_START_PARAGRAPH_\nV provincah so se problemi prazni\xc4\x8dnemu vzdu\xc5\xa1ju navkljub nadaljevali. Konec leta 248 so se v Panoniji in Meziji uprle legije, nezadovoljne z rezultati vojne proti Karpom, in za cesarja razglasile Tiberija Klavdija Pakatijana. Nastalo zmedo so izkoristili Kvadi in druga germanska plemena in preko meje vdrli v Panonijo. Isto\xc4\x8dasno so Goti prekora\xc4\x8dili Donavo in napadli Mezijo in Trakijo in oblegali Marcianopolis. Napadi Gotov  so spodbudili Karpe, da so obnovili svoje napade na Dakijo in Mezijo. Medtem se je na vzhodu za\xc4\x8dela vstaja pod vodstvom Marka Jotapijana, ki je bila odgovor na kruto vladanje Filipovega brata Priska in prekomerno obdav\xc4\x8ditev vzhodnih provinc. Pojavila sta se \xc5\xa1e dva druga uzurpatorja, Mark Silbanak in Sponzija, vendar njuna upora nista dosegla ve\xc4\x8djega uspeha._NEWLINE_Preobremenjen s \xc5\xa1tevilnimi vpadi in uzurpatorji je Filip ponudil svoj odstop, vendar senat njrgove ponudbe ni sprejel in ga podprl. Med zagovorniki je bil najbolj glasen Gaj Mesij Kvint Decij. Cesar je bil tako navdu\xc5\xa1en nad njegovo podporo, da ga je s posebnim ukazom imenoval za poveljnika vseh panonskih in mezijskih provinc. Ukaz je imel dvojen namen: zadu\xc5\xa1iti Pakatijanovo vstajo in prepre\xc4\x8diti vdore barbarov._NEWLINE_Deciju je uspelo zatreti upor, nezadovoljstvo v legijah pa je kljub temu raslo. Spomladi leta 249 so ga donavske legije razglasile za cesarja in Decij se je nemudoma odpravil v Rim. Stanje v cesarstvu se je \xc5\xa1e pred njegovim odhodom mo\xc4\x8dno poslab\xc5\xa1alo. Finan\xc4\x8dne te\xc5\xbeave so Filipa prisilile, da je razvrednotil antoninijan, poleg tega pa se je v Egiptu za\xc4\x8del upor, ki je ogrozil dobave \xc5\xbeita Rimu. Oboje je \xc5\xa1e bolj spodkopalo Filipov polo\xc5\xbeaj. _NEWLINE_Decij se je posku\xc5\xa1al spraviti s Filipom, vendar ga je Filipova vojska spoznala za uzurpatorja in se poleti 249 z njim spopadla pri Veroni. Decij je v bitki z lahkoto zmagal. Filip je bil septembra istega leta ubit, bodisi v boju ali pa so ga ubili njegovi vojaki, \xc5\xbeeljni novega vladarja. Filipov enajstletni sin, ki je bil ubit morda skupaj z o\xc4\x8detom, in brat Prisk sta brez sledu izginila.'